Psalme ya Dafida. 103 Reta Jehofa wena moya wa ka,+Le selo se sengwe le se sengwe se se lego ka go nna anke se rete leina la gagwe le lekgethwa.+ 2 Reta Jehofa wena moya wa ka,O se lebale mediro ya gagwe ka moka,+ 3 Yena yo a go lebalelago melato ya gago ka moka,+Yo a fodišago malwetši a gago ka moka,+ 4 Yo a lopollago bophelo bja gago moleteng,+Yo a go rwešago botho le dikgaugelo hlogong,+ 5 Yo a khorišago bophelo bjohle bja gago ka tše botse;+Ke ka baka leo bofsa bja gago bo dulago bo impshafatša go etša bja ntšhu.+ 6 Jehofa o dira ditiro tša go loka+E bile o ahlolela bohle bao ba radiiwago.+ 7 O tsebišitše Moshe ditsela tša gagwe,+Ditiro tša gagwe tšona a di tsebiša bana ba Isiraele.+ 8 Jehofa o a gaugela e bile o a šokela,+O diega go galefa e bile o tletše botho.+ 9 A ka se dule a nyaka diphošo ka dinako tšohle,+Le gona a ka se dule a befetšwe go iša mehleng ya neng le neng.+ 10 Ga se a re swara gaešita le go ya ka tšeo di lebanego dibe tša rena;+Le gona ga se a re tlišetša tšeo di swanelago melato ya rena.+ 11 Gobane go etša ge magodimo a phagametše lefase,+Le botho bja gagwe ke bjo bo bogolo ka tsela yeo go bao ba mmoifago.+ 12 Go etša ge bohlabela bo le kgole le bodikela,+Le dikarogo tša rena o di lahletše kgole le rena ka tsela yeo.+ 13 Go etša ge tate a gaugela bana ba gagwe,+Le Jehofa o gaugetše bao ba mmoifago.+ 14 Gobane yena o tseba gabotse kamoo re bopegilego ka gona,+A gopola gore re lerole.+ 15 Ge e le motho wa nama le madi yena, matšatši a gagwe a etša a bjang bjo botala;+O thunya go etša matšoba a naga.+ 16 Gobane a fokelwa ke phefo gomme a se sa ba gona;+Ga a sa tsebja ke lefelo la ona.+ 17 Eupša botho bja Jehofa ke bja go tloga mehleng ya neng le neng gaešita le go iša mehleng ya neng le neng+Go bao ba mmoifago,+Gomme toko ya gagwe e bjalo go bana ba bana ba bona,+ 18 Go bao ba lotago kgwerano ya gagwe+Le go bao ba gopolago ditaelo tša gagwe e le gore ba di phethe.+ 19 Jehofa yena o theile sedulo sa gagwe sa bogoši a se tiiša gona kua magodimong;+Bogoši bja gagwe bo buša se sengwe le se sengwe.+ 20 Retang Jehofa lena barongwa+ ba gagwe bao ba nago le matla a magolo, lena bao le phethago lentšu la gagwe,+Le dire bjalo ka gore le theetše lentšu leo a le bolelago.+ 21 Retang Jehofa lena madira a gagwe ka moka,+Lena badiredi ba gagwe bao ba dirago thato ya gagwe.+ 22 Retang Jehofa lena mediro ya gagwe ka moka,+Mafelong ka moka moo a bušago gona.+Reta Jehofa wena moya wa ka.+